Na podlagi 57. člena Zakona o javnih uslužbencih (Uradni list RS, št. 63/07 – uradno prečiščeno besedilo, s spremembami in dopolnitvami; v nadaljnjem besedilu: ZJU)

**Državna revizijska komisija za revizijo postopkov oddaje javnih naročil**, Slovenska 54, Ljubljana (v nadaljevanju: Državna revizijska komisija),

objavlja interni natečaj za zasedbo prostega uradniškega delovnega mesta

**Svetovalec Državne revizijske komisije I (m/ž),** šifra delovnega mesta št. 67, in sicer za nedoločen čas, za polni delovni čas, z obdobjem poskusnega dela v trajanju 5 mesecev, v Oddelku za prekrškovne zadeve.

Naloge na razpisanem uradniškem delovnem mestu Svetovalec Državne revizijske komisije I se lahko opravljajo v dveh nazivih, in sicer v nazivih svetnik in višji svetnik.

Delovno mesto je uvrščeno v izhodiščni 31. plačni razred.

Kandidati, ki se bodo prijavili na prosto delovno mesto, morajo izpolnjevati naslednje splošne pogoje:

* sklenjeno delovno razmerje za nedoločen čas v državni upravi, pravosodnem organu, drugem državnem organu ali upravi lokalne skupnosti, ki je po sporazumu z Vlado RS pristopil/a k »Dogovoru o vključitvi v interni trg dela«,
* pridobljen uradniški naziv,
* končano visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja) ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja),
* smer izobrazbe: pravo,
* najmanj 3 leta delovnih izkušenj,
* usposabljanje za imenovanje v naziv,
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Posebni pogoj:

* preizkus znanja za vodenje in odločanje v prekrškovnem postopku.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za polovico v primeru, da ima kandidat opravljen pravniški državni izpit.

Pri izbranem kandidatu se bo preverjalo, ali ima opravljen preizkus znanja za vodenje in odločanje v prekrškovnem postopku. V nasprotnem primeru bo moral izbrani kandidat preizkus znanja za vodenje in odločanje v prekrškovnem postopku opraviti najkasneje v šestih mesecih od sklenitve delovnega razmerja.

Delovno področje oziroma naloge na delovnem mestu Svetovalec Državne revizijske komisije I v Oddelku za prekrškovne zadeve:

* dela po navodilih in usmeritvah predsednika in članov,
* pomaga pri pripravi poročila,
* pripravlja analize in strokovne podlage za odločanje,
* piše zapisnike o sejah senatov in sejah komisije,
* pripravlja osnutke sklepov v posameznih revizijskih ali prekrškovnih postopkih,
* pripravlja podlage za uvedbo postopka pred pristojnim organom v skladu s 16. členom poslovnika Državne revizijske komisije,
* izvajanje javnih naročil za potrebe Državne revizijske komisije.

Prednost pri izbiri bodo imeli kandidati z izkazanim znanjem in izkušnjami:

• s področja javnega naročanja (s poudarkom na postopkih pravnega varstva) in/ali

• s področja pisanja upravnih ali sodnih odločb in/ali

• s področja prekrškovnega prava.

Želeno: znanje računalniških programov s področja dela (npr. Word, Excel, Lotus Notes, SPIS 4).

Kandidati za zasedbo objavljenega prostega uradniškega delovnega mesta se prijavijo z vlogo, iz katere izhaja izpolnjevanje vseh s tem internim natečajem zahtevanih pogojev, oziroma **s prijavnim obrazcem**, ki je priloga objavi tega internega natečaja. Zaželeno je, da je prijavnemu obrazcu priložen tudi **kratek življenjepis v obliki Europassa**.

**Prijava mora vsebovati**:

1. izjavo kandidata, da ima sklenjeno delovno razmerje za nedoločen čas,

2. izjavo kandidata o pridobljenem uradniškem nazivu, iz katere je razviden naziv, ki ga kandidat ima,

3. pisno izjavo o izpolnjevanju pogoja opravljenega obveznega usposabljanja za imenovanje v naziv,

4. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, ter leto in ustanova, na kateri je bila izobrazba pridobljena,

5. pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznem delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,

6. pisno izjavo kandidata, da:

- je državljan Republike Slovenije,

- ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,

- zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

7. pisno izjavo, da za namen tega postopka zaposlitve dovoljuje Državni revizijski komisiji pridobitev podatkov iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Vzorec izjave je sestavni del prijavnega obrazca, ki je priloga tega internega natečaja.

V izbirni postopek se bodo v skladu z 12. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) uvrstile samo popolne in pravočasno prispele prijave in samo kandidati, ki izpolnjujejo pogoje internega natečaja.

Strokovna usposobljenost kandidatov se bo presojala na podlagi navedb v prijavi, priloženih pisnih izjav in drugih dokazil ter na podlagi razgovora, poleg tega pa lahko tudi z drugimi metodami preverjanja (pisno oz. praktično preverjanje znanja, ipd.).

Izbrani kandidat bo delo na delovnem mestu Svetovalec Državne revizijske komisije I opravljal v nazivu svetnik z možnostjo napredovanja v naziv višji svetnik. Izhodiščni plačni razred predmetnega delovnega mesta je v skladu z določbami Zakona o skupnih temeljih sistema plač v javnem sektorju (Uradni list RS, št. 95/24) **31**. Izbrani kandidat bo sklenil pogodbo o zaposlitvi za nedoločen čas s polnim delovnim časom in pet-mesečnim poskusnim delom. Izbrani kandidat bo delo opravljal v prostorih Državne revizijske komisije za revizijo postopkov oddaje javnih naročil, Slovenska 54, Ljubljana, oziroma v njenih uradnih prostorih.

**Ponujamo:**

- delo v ugledni instituciji s pomembno vlogo na področju pravnega varstva v javnem naročanju;

- varno, urejeno in spodbudno delovno okolje, kjer cenimo strokovnost, zavzetost, predanost, timsko sodelovanje in visoka moralna ter etična načela;

- možnost kariernega napredovanja in osebnega razvoja;

- možnost hibridnega dela;

- možnost stalnega strokovnega izpopolnjevanja preko izobraževanj, seminarjev in konferenc – doma in v tujini;

- odlične medsebojne odnose, pozitivno organizacijsko klimo in kulturo spoštovanja, ki temelji na sodelovanju in vzajemni podpori.

Kandidati vložijo prijavo v pisni obliki na priloženem obrazcu, ki jo pošljejo v zaprti ovojnici z označbo: »za interni natečaj za prosto uradniško delovno mesto pod šifro št. 67 – Svetovalec Državne revizijske komisije I (m/ž) v Oddelku za prekrškovne zadeve« na naslov: Državna revizijska komisija za revizijo postopkov oddaje javnih naročil, Slovenska 54, 1000 Ljubljana.

Rok za vlaganje prijav je 15 dni po objavi na osrednjem spletnem mestu državne uprave [www.gov.si](http://www.gov.si), kar je **do vključno 27. 6. 2025.** Za pisno obliko prijave se šteje tudi elektronska oblika, poslana na elektronski naslov: dkom@dkom.si, pri čemer veljavnost prijave ni pogojena z elektronskim podpisom.

Informacije o izvedbi internega natečaja dobite vsak delovni dan od 10.00 do 12.00 ure na telefonski številki 031 362 789 (Helena Emilija Oberstar).

Obvestilo o končanem postopku internega natečaja bo objavljeno na spletni strani Državne revizijske komisije (www.dkom.si). Kandidati bodo o izbiri pisno obveščeni.

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.